
መጽሐፈ፡ግጽው፡
በስመ፡ አብ፡ ወወልድ፡ ወመንፈስ፡ ቅዱስ፡ አሐዱ፡ አምላክ ።
ዝንቱ፡ ሲኖዶስ፡ ዘቤተ፡ ክርስቲያን፡ ዘወሀብዎ፡ ሐዋርያት፡ በእደ፡ ቀሌምንጦስ፡ ዘለአክዎ፡ ቀዲሙ ።

ትእዛዝ፡፩ ።
በእንተ፡ ስፍነ፡ ኤጲስ፡ ቆጶሳት፡ የሀልዉ፡ በሢመተ፡ ኤጲስ፡ ቆጶስ ። ይሠየም፡ ኤጲስ፡ ቆጶስ፡ በ፪፡ አው፡ በ፫ኤጲስ፡ ቆጶሳት፤ ወቀሲስ፡ ወዲያቆን፡ ወእለ፡ ተርፉ፡ ሥዩማን፡ ይሠየሙ፡ በመባሕተ፡ ፩ኤጲስ፡ ቆጶስ ።

ትእዛዝ፡፪ ።
በእንተ፡ ዘመፍትው፡ ያብኡ፡ ውስተ፡ ምሥዋዕ ። ለእመ፡ አብአ፡ ኤጲስ፡ ቆጶስ፡ አው፡ ቀሲስ፡ ምንተኒ፡ ውስተ፡ ምሥዋዑ፡ ለእግዚአብሔር፡ ባዕደ፡ ዘእንበለ፡ ዘአዘዝነ፡ ዘያብኡ፡ ወያዕርጉ፡ ቍርባነ፤ አው፡ ያበውእ፡ መዓረ፡ አው፡ ሐሊበ፡ አው፡ እምአዕዋፍ፡ አው፡ እምእንስሳ፡ ካልእ፡ ዘእንበለ፡ ዘአዘዘ፡ እግዚእነ፡ ለይትመተር ። ወኢይደሉ፡ ያብኡ፡ ምንተኒ፡ ውስተ፡ ምሥዋዕ፡ ዘእንበለ፡ ሠዊት፡ ወአስካል፡ በመዋዕሊሁ፡ ወቅብአ፡ መኅቶት፡ ንጹሕ፡ ወዕጣን፡ በጊዜ፡ ቍርባን፡ ንጹሕ ። ወእለ፡ ተርፉ፡ ፍሬያት፡ ይፈንዉ፡ ውስተ፡ ቤት፡ ወይኩን፡ ለኤጲስ፡ ቆጶስ፡ ወለቀሳውስት፤ ወባሕቱ፡ ኢያብእዎሙ፡ ውስተ፡ ምሥዋዕ ። ወይትካፈልዎሙ፡ ኤጲስ፡ ቆጶስ፡ ወቀሳውስት፡ ወለእለ፡ ተርፉ፡ ሥዩማን ።

ትእዛዝ፡፫ ።
ወኢይስድዱ፡ ኤጲስ፡ ቆጶስ፡ ወቀሲስ፡ ወዲያቆን፡ ብእሲቶ፡ በምክንያተ፡ መልእክተ፡ እግዚአብሔር ። ወለእመ፡ ሰደዱ፡ ይትፈለጡ፤ ወለእመ፡ ኢያግብእዋ፡ ወኢያብእዋ፡ ይትመተሩ ።

ትእዛዝ፡፬ ።
በእንተ፡ ዕለት፡ ዘመፍትው፡ ይግበሩ፡ ፋሲካ ። ወለእመ፡ ገብረ፡ ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ቅድስተ፡ ፋሲካ፡ ምስለ፡ አይሁድ፡ እምቅድመ፡ ይዔሪ፡ ሌሊት፡ ወመዓልት፡ ለይትመተር ።

ትእዛዝ፡፭ ።
ወኢይደመሩ፡ ኤጲስ፡ ቆጶስ፡ ወቀሲስ፡ ወዲያቆን፡ ውስተ፡ ተግባረ፡ ዝንቱ፡ ዓለም ። ወለእመ፡ ተደመሩ፡ ይትፈለጡ ።

ትእዛዝ፡፮ ።
እመሂ፡ ኤጲስ፡ ቆጶስ፡ አው፡ አሐዱ፡ እምካህናት፡ ዘኢተመጠወ፡ ቍርባነ፡ በጊዜ፡ ቅዳሴ፡ ይንግር፡ ምክንያተ፡ በዝንቱ፤ ወለእመ፡ ኮነ፡ ዘኢይደልዎ፡ ይሰረይ፡ ሎቱ ። ወለእመ፡ ኢነገረ፡ ምክንያቶ፡ ይሰደድ፤ እስመ፡ ኮነ፡ መርሐ፡ ከመ፡ ይኩን፡ ለሕዝብ፡ ኀጢአተ፡ ወረሰዮሙ፡ ይትዐቀፉ፡ ላዕለ፡ ዘአዕረገ፡ ቍርባነ፡ ከመ፡ ዘኢያዕረገ፡ በንጽሕ ።

ትእዛዝ፡፯ ።
ኵሉ፡ መሃይምን፡ ዘይበውእ፡ ውስተ፡ ቤተ፡ ክርስቲያን፡ ወይሰምዕ፡ መጻሕፍተ፡ ወኢይቀውም፡ እስከ፡ ይገብሩ፡ ጸሎተ፡ ወኢይትሜጠው፡ ቍርባነ፡ ቅዱሰ፡ ወኢይጸልዩ፡ ላዕሌሁ፡ ወይደልዎ፡ ይሰደድ፤ እስመ፡ ገብረ፡ ጋእዘ፡ ወሁከተ፡ ለቤተ፡ ክርስቲያን ።

ትእዛዝ፡፰ ።
ወለእመቦ፡ ዘጸለየ፡ ምስለ፡ ዘኢይሳተፍ፡ ምስጢረ፡ ወለእመሂ፡ በቤት፡ ይሰደድ ።

ትእዛዝ፡፱ ።
ወኢይጸልዩ፡ ምስለ፡ ዘተሰደ ። ወለእመ፡ ጸለየ፡ አሐዱ፡ እምካህናት፡ ምስለ፡ አሐዱ፡ ካህን፡ ዘተሰደ፡ ይሰደድ፡ ውእቱኒ ።

ትእዛዝ፡፲ ።
ወለእመ፡ ሖረ፡ አሐዱ፡ እምካህናት፡ አው፡ ሕዝባዊ፡ ዘተሰደ፡ ውስተ፡ ሀገር፡ ከመ፡ ዘኢተሰደ፡ ወይበውእ፡ ውስተ፡ ይእቲ፡ ሀገር፡ ዘእንበለ፡ በመባሕት፡ ወይሠየም፡ ይሰደድ፡ ውእቱሂ፡ ወዘሤሞሂ ። ወለእመ፡ ሀሎ፡ አፍኣ፡ ይሰደድ፡ እንተ፡ አፍኣሁ፡ ነዋኀ፡ መዋዕለ፤ እስመ፡ ሐሰወ፡ ቤተ፡ ክርስቲያኑ፡ ለእግዚአብሔር ።

ትእዛዝ፡፲ወ፩ ።
ኢመፍትው፡ ለኤጲስ፡ ቆጶስ፡ ይኅድግ፡ ሢመቶ፡ ወይሠየም፡ ኀበ፡ ካልእ፡ ወለእመ፡ አስተሓመምዎ፡ ሕዝብ፡ ዘእንበለ፡ በምክንያተ፡ ረባሕ፡ ወያስተሓምምዎ፡ ከመ፡ ይግበር፡ ከማሁ፡ እስመ፡ ይክል፡ ያርብሖሙ፡ ለእለ፡ በህየ፡ በነገረ፡ ጽድቅ ። ወዘንተኒ፡ ኢይግበር፡ በባሕቲቱ፤ አላ፡ በፍትሐ፡ ብዙኃን፡ ኤጲስ፡ ቆጶሳት፡ ወበዐቢይ፡ አስተብቍዖት፡ ፈድፋደ ።

ትእዛዝ፡፲ወ፪ ።
እመሂ፡ ቀሲስ፡ አው፡ ዲያቆን፡ አው፡ አሐዱ፡ እመዓርገ፡ ክህነት፡ ኀደገ፡ መንበሮ፡ ወሖረ፡ ኀበ፡ ካልእ፡ መንበር፡ ወይነብር፡ በውእቱ፡ መካን፡ ነዋኀ፡ መዋዕለ፡ ፈሊሰ፡ ዘእንበለ፡ በመባሕተ፡ ኤጲስ፡ ቆጶስ፡ ንሕነ፡ ንኤዝዝ፡ ከመ፡ ኢይትለአክ፡ ለዓለም፤ ወፈድፋደሰ፡ ለእመ፡ ለአከ፡ኀቤሁ፡ ኤጲስ፡ ቆጶስ፡ ከመ፡ ይግባእ፡ ኀበ፡ መካኑ፡ ወኢሰምዖ፡ ይሰደድ፡ እምሢመቱ፡ ወይቅረብ፡ በመካን፡ ኀበ፡ ሀሎ፡ ከመ፡ ሕዝባዊ ። ወለእመ፡ ተወክፎ፡ ኤጲስ፡ ቆጶስ፡ ዘሀሎ፡ ኀቤሁ፡ ከመ፡ ፩እምካህናት፡ ወይሬኢ፡ ዘንተ፡ ኵነኔ፡ ዘፈታሕነ፡ ከመ፡ ከንቱ፡ ይሰደድ፡ ውእቱኒ፡ ኤጲስ፡ ቆጶስ፡ ከመ፡ መምህረ፡ ዕልወተ፡ ሕግ ።

ትእዛዝ፡፲ወ፫ ።
በእንተ፡ ዘአውሰበ፡ ክልኤተ፡ አው፡ ማዕስበ ። ዘአውሰበ፡ ክልኤተ፡ አው፡ ዕቅብተ፡ እምድኅረ፡ ጥምቀት፡ ኢይከውኖ፡ ይሠየም፡ ኤጲስ፡ ቆጶሰ፡ ወኢቀሲሰ፡ ወኢዲያቆነ፡ ወኢይደሉ፡ ይትኈለቍ፡ ምስለ፡ ሥዩማን፡ ካህናት፡ ግሙራ ። ዘአውሰበ፡ ማዕስበ፡ አው፡ እንተ፡ ተሐዘብዋ፡ አው፡ እንተ፡ አስተኀፈርዋ፡ አው፡ ዘማዊተ፡ አው፡ አመተ፡ አው፡ እንተ፡ ተሐውር፡ ኀበ፡ ተውኔት፡ ኢይከውኖ፡ ይሠየም፡ ኤጲስ፡ ቆጶሰ፡ ወኢቀሲሰ፡ ወኢዲያቆነ፡ ወኢይትኈለቍ፡ ግሙራ፡ እምሥዩማን፡ ካህናት፤ አው፡ ዘነበረ፡ ምስለ፡ ክልኤ፡ ኣኃት፡ አው፡ ወለተ፡ እኁሁ፡ ኢይከውኖ፡ ይኩን፡ ካህነ ።

ትእዛዝ፡፲ወ፬ ።
ካህን፡ ዘይትሐበይ፡ ብእሴ፡ ይትመተር ።

ትእዛዝ፡፲ወ፭ ።
በእንተ፡ ኅጽዋን ። ለእመ፡ ተኀጽወ፡ እምሰብእ፡ በትዕግልት፡ አው፡ ለእመ፡ መተርዎ፡ ኀፍረቶ፡ በውስተ፡ ጸብእ፡ አው፡ ተወልደ፡ ከማሁ፡ ለእመ፡ ይደልዎ፡ ይሠየም፡ ኤጲስ፡ ቆጶሰ ። ወእመሰ፡ ኀጸወ፡ ርእሶ፡ በመባሕቱ፡ ኢይኩን፡ እምሥዩማን፤ እስመ፡ ኮነ፡ ቀታሌ፡ ነፍሱ፡ ወጸላኤ፡ ለፍጥረተ፡ እግዚአብሔር ። ወ፩እምሥዩማን፡ ለእመ፡ መተረ፡ ኀፍረቶ፡ ይሰዐር፤ እስመ፡ ቀታሌ፡ ነፍሱ፡ ውእቱ፡ ባሕቲቱ ። ወሕዝባዊ፡ ዘየሐጹ፡ ርእሶ፡ ይሰደድ፡ ሠለስተ፡ ዓመተ፤ እስመ፡ ኮነ፡ ፀረ፡ ለሕይወቱ፡ ባሕቲቱ ።

ትእዛዝ፡፲ወ፮ ።
በእንተ፡ ዘዘመወ፡ እው፡ መሐል፡ በሐሰት፡ አው፡ ሰረቀ ። ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ዘይትረከብ፡ በዝሙት፡ አው፡ በመሐላ፡ ሐሰት፡ አው፡ በሰሪቅ፡ ይሰዐር፡ ወኢይሰደድ፤ እስመ፡ ይብል፡ እግዚአብሔር፡ ኢይትቤቀል፡ ካዕበ፡ በ፩አበሳ ።

ትእዛይ፡፲ወ፯ ።
ወካዕበ፡እለ፡ ተርፉ፡ ሥዩማን ። እለ፡ እሙንቱ፡ እናጕንስጢስ፡ ወመዘምራን፡ ሶበ፡ ይበውኡ፡ ውስተ፡ ክህነት፡ ወፈቀዱ፡ አውስቦ፡ ያውስቡ፤ ወንሕነ፡ ንኤዝዞሙ፡ ለባሕቲቶሙ፡ እንዘ፡ ሀለዉ፡ አናኍንስጢሰ፡ ያውስቡ ። ወባሕቱ፡ ኢይከውኖሙ፡ እምድኅረ፡ ተሠይሙ ።

ትእዛዝ፡፲ወ፰ ።
በእንተ፡ ካህን፡ ዘይዘብጥ፡ ኵሎ ። ኤጲስ፡ ቆጶስ፡ አው፡ ቀሲስ፡ ዘይዘብጥ፡ ክርስቲያናዌ፡ አው፡ ዘኢየአምን፡ ሶበ፡ ይኤብስ፡ ወይፈቅድ፡ በዝንቱ፡ ግብር፡ ከመ፡ ዘያፈርሆሙ፡ ለሰብእ፡ ንሕነ፡ ንኤዝዝ፡ ከመ፡ ይሰዐር፤ እስመ፡ ኢአዘዘ፡ እግዚእነ፡ ከመ፡ ንግበር፡ ዘንተ፡ ወኢበአሐቲ፡ መካን፤ እስመ፡ ሶበ፡ ይዘብጥዎ፡ ኢዘበጠ፡ ወእንዘ፡ ይጼዕልዎ፡ ኢጸዐለ፡ ወእንዘ፡ ያሐምምዎ፡ ኢተቀየመ፡ ወኢተምዕዐ ።

ትእዛዝ፡፲ወ፱ ።
በእንተ፡ ዘተስዕረ፡ በርቱዕ፡ አምካህናት ። እመሂ፡ ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ዘተስዕረ፡ በርቱዕ፡ በእንተ፡ ኀጢአት፡ ዘተዐውቀ፡ ደፈረ፡ ወቀርበ፡ ይእኀዝ፡ መልእክቶ፡ እንተ፡ ትካት፡ [በመዋዕለ፡ መባሕት፡] ወዝንቱ፡ ይርሐቅ፡ እምቤተ፡ ክርስቲያን፡ ግሙራ ።

ትእዛዝ፡፳ ።
በእንተ፡ ዘይሠየም፡ በሕልያን ። እመሂ፡ ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ዘይእኅዝ፡ መዓርገ፡ ክህነት፡ በሕልያን፡ ይሰዐር ። ወይሰዐር፡ ዘሤሞሂ፡ ወይትመተር፡ ለዝሉፉ፡ እምሥርዐተ፡ ክህነት፡ ወኢይሳተፍዎ፡ ወኢበምንተኒ፤ በከመ፡ ረሰይክዎ፡ ለሲሞን፡ መሠርይ፡ እምኀቤየ፡ አነ፡ ጴጥሮስ ።

ትእዛዝ፡፳ወ፩ ።
በእንተ፡ ዘይትራዳእ፡ ከመ፡ ይእኀዝ፡ ቤተ፡ ክርስቲያን ። ለእመ፡ ተራድአ፡ ኤጲስ፡ ቆጶስ፡ ምኵናነ፡ በመኳንንተ፡ ዝንቱ፡ ዓለም፡ ወይመልክ፡ ቤተ፡ ክርስቲያን፡ ዘእምኀቤሆሙ፡ ለይትመተር፡ ወይሰደድ፡ ውእቱኒ፡ ወኵሎሙ፡ እለ፡ ተለውዎ ።

ትእዛዝ፡፳ወ፪ ።
በእንተ፡ ቀሲስ፡ ዘይሜንን፡ ኤጲስ፡ ቆጶስ ። ለእመ፡ መነነ፡ ኤጲስ፡ ቆጶሰ፡ ቀሲስ፡ ወይተፈለጥ፡ ወይገብር፡ ሎቱ፡ ምሥዋዐ፡ እንዘ፡ ኢይትረከብ፡ ላዕለ፡ ኤጲስ፡ ቆጶስ፡ ጌጋይ፡ በውስተ፡ ፍትሕ፡ በእንተ፡ ግብረ፡ እግዚአብሔር፡ እንዘ፡ ይረትዕ፡ ለይሰዐር፡ ከመ፡ መፍቀሬ፡ ሢመት፡ ውእቱ፡ ወኵሎሙ፡ ካህናት፡ እለ፡ ተለውዎ፤ እስመ፡ ዐላዊ፡ ውእቱ ። ወሕዝባውያን፡ እለ፡ ተለውዎ፡ ይሰደዱ ። ወዝንቱ፡ ይከውን፡ ሶበ፡ ይሴአሎሙ፡ ኤጲስ፡ ቆጶስ፡ ምዕረ፡ ወካዕበ፡ ወሥልሰ ።

ትእዛዝ፡፳ወ፫ ።
በእንተ፡ ቀሲስ፡ አው፡ ዲያቆን፡ ዘሰደዶ፡ ኤጲስ፡ ቆጾስ ። ኤጲስ፡ ቆጶስ፡ ለእመ፡ ሰደደ፡ ቀሲሰ፡ አው፡ ዲያቆነ ፡ካልእ፡ ኤጲስ፡ ቆጶስ፡ ኢይኅድጎ፡ ይባእ፡ ዘእንበለ፡ ለእመ፡ አብሖ፡ ውእቱ፡ ሰደዶ፡ አው፡ ለእመ፡ ሞተ ።

ትእዛዝ፡፳ወ፬ ።
ኢይትወከፍ፡ ኤጲስ፡ ቆጶስ፡ ነኪር፡ ቀሲሰ፡ ወዲያቆነ፡ እለ፡ ይትመጠው፡ ከመ፡ ንኡሳን፡ ካህናት፡ ዘእንበለ፡ ለእመበሙ፡ መባሕተ፡ ይሠየሙ፡ ወይደመሩ ። ወለእመ፡ ኮኑ፡ ዜናውያነ፡ ጽድቅ፡ ይባኡ፤ ወእመ፡ እኮ፡ ዘይፈቅዱ፡ የሀብዎሙ፡ ወኢይደመሩ፤ እስመቦ፡ ብዙኃን፡ እሰ፡ ከመዝ፡ ከመ፡ ርሱሕ ።

ትእዛዝ፡፳ወ፭ ።
መፍትው፡ ያእምር፡ ሊቀ፡ ጳጳሳት፡ ኤጲስ፡ ቆጶሳተ፡ ኵሉ፡ ብሔር ። ወይደልዎሙ፡ ያእምርዎ፡ መኑ፡ ውእቱ፡ ቀዳሚ፡ በኀቤሆሙ፡ ወይስምይዎ፡ ሊቀ፤ ወኢይግበሩ፡ ዐቢየ፡ ምክረ፡ ዘእንበለ፡ በምክረ፡ ዘየዐቢ፤ ወይግበሩ፡ ለለ፩ግብሮሙ፡ ዘይደልዎሙ፡ ለሢመቶሙ፡ ወለሕዝብ፡ እለ፡ ውስተ፡ ምኵናኖሙ ። ወባሕቱ፡ ዘይሠየም፡ ሊቀ፡ ላዕሌሆሙ፡ ኢይግበር፡ ወኢምንትኒ፡ ዘእንበለ፡ በምክረ፡ ኤጲስ፡ ቆጶሳት፡ ኵሎሙ፤ ከመዝ፡ ኵሎሙ፡ ይኩኑ፡ አሐደ፡ ኅብረተ፡ ወይሴባሕ፡ እግዚአብሔር፡ በክርስቶስ፡ ኢየሱስ፡ ወመንፈስ፡ ቅዱስ ። ወኢይትኀበል፡ ኤጲስ፡ ቆጶስ፡ ከመ፡ ይሢም፡ አፍኣ፡ እምኵናኑ፡ ኀበ፡ ዘኢኮነ፡ ዚአሁ፡ አዕጻዳተ ። ወለእመ፡ ተረክበ፡ ከመ፡ ገብረ፡ ዘንተ፡ ዘእንበለ፡ ምክረ፡ ርእሰ፡ ውእቱ፡ መካን፡ ወአዕጻዳት፡ ወአህጉር፡ ለይሰዐር፡ ውእቱኒ፡ ወእለ፡ ሤሞሙኒ ።

ትእዛዝ፡፳ወ፮ ።
ወለእመ፡ ተሠይመ፡ ኤጲስ፡ ቆጶስ፡ወኢገሠጸ፡ ወኢኀለየ፡ በእንተ፡ ሕዝብ፡ ዘተውህበ፡ ሎቱ፡ ይትፈለጥ፡ እስከ፡ ይጌሥጽ፤ ወከመዝ፡ ቀሲስ፡ ወዲያቆን ። ወእመ፡ ሖረ፡ ወኢየኀድግ፡ ከመ፡ ይባእ፡ ወአኮ፡ ውእቱ፡ በምክሩ፡ አላ፡ በምክረ፡ ሕዝብ፡ ወለሊሁሰ፡ ይንበር፡ እንዘ፡ ኤጲስ፡ ቆጶስ፡ ውእቱ፤ ወካህናትሰ፡ እለ፡ ውስተ፡ ሀገር፡ ይትፈለጡ፤ እስመ፡ ኢመሀሩ፡ ለሕዝብ፡ ከመዝ ።

ትእዛዝ፡፳ወ፯ ።
ወይኩን፡ ጉባኤ፡ ኤጲስ፡ ቆጶሳት፡ ካዕበ፡ በበዓመት፡ ወይጠይቁ፡ በእንተ፡ ሥርዐተ፡ መልእክተ፡ እግዚአብሔር፡ ወይፈክሩ፡ ስሕተታተ፡ ወዕቅፍተ፡ ዘይከውን፡ በቤተ፡ ክርስቲያን ። ወቀዳሚ፡ ጉባኤ፡ ይኩን፡ በመንፈቀ፡ ጰንጠቆስጤ፤ ወካልእ፡ ጉባኤ፡ አመ፡ ፲ወ፪ለጥቅምት ።

ትእዛዝ፡፳ወ፰ ።
ወየኀሊ፡ ኤጲስ፡ ቆጶስ፡ በእንተ፡ ንዋየ፡ ቤተ፡ ክርስቲያን፡ ወይሥርዖሙ፡ ከመዘ፡ እግዚአብሔር፡ ነጸረ፡ ላዕሌሁ ። ወኢይደልዎ፡ ይንሣእ፡ እምኔሆሙ፡ ረባሐ፡ ሎቱ፡ ለባሕቲቱ ። ወኢየሀብ፡ ንዋየ፡ እግዚአብሔር፡ ለውሉደ፡ ዘመዱ፡ ወለእመሂ፡ ኮኑ፡ ነዳያነ ። ወኢይደልዎ፡ ይንግድ፡ ንዋየ፡ ቤተ፡ ክርስቲያን፡ በምክንያተ፡ እሙንቱ ።

ትእዛዝ፡፳ወ፱ ።
በእንተ፡ ተማክሮ፡ ኤጲስ፡ ቆጶስ ። ኢይግበር፡ ወኢመኑሂ፡ እምቀሳውስት፡ ወዲያቆናት፡ ወኢምንተኒ፡ ዘእንበለ፡ በምክረ፡ ኤጲስ፡ ቆጶስ፤ እስመ፡ ውእቱ፡ ዘተአምነ፡ ላዕለ፡ ሕዝበ፡ እግዚአብሔር፡ ወውእቱ፡ ካዕበ፡ ዘያወሥእ፡ በእንተ፡ ነፍሶሙ ።

ትእዛዝ፡፴ ።
ወያእምሩ፡ ንዋየ፡ ኤጲስ፡ ቆጶስ፡ በባሕቲቱ፡ ለእመቦ፡ ንዋየ፤ ወያእምሩ፡ ንዋየ፡ እግዚአብሔር፡ ከመ፡ ሶበ፡ ይመውት፡ ኤጲስ፡ ቆጶስ፡ ይምልክ፡ ንዋዮ፡ ወየሀብ፡ ለዘፈቀደ፤ ከመ፡ ኢይትሀጐል፡ ንዋየ፡ ኤጲስ፡ ቆጶስ፡ በምክንያተ፡ ንዋየ፡ ቤተ፡ ክርስቲያን፡ አው፡ ለእመቦ፡ ኤጲስ፡ ቆጶስ፡ ብእሲተ፡ ወውሉደ፡ ወአዝማደ፡ አው፡ አግብርተ፤ እስመ፡ ኢኮነ፡ ርቱዐ፡ ከመ፡ ይትሀጐል፡ ንዋየ፡ ቤተ፡ ክርስቲያን፡ እስመ፡ ኢያእመሩ፡ ንዋየ፡ ኤጲስ፡ ቆጶስ፤ ወከመ፡ ኢይትሀጐል፡ ንዋየ፡ ኤጲስ፡ ቆጶስ፡ ወአዝማዱሁ፡ በእንተ፡ ምክንያተ፡ ንዋየ፡ ቤተ፡ ክርስቲያን፡ ወይወድቁ፡ ውስተ፡ ጻማ፡ ወይዐርፉ፡ ላዕለ፡ ሞቱ ።

ትእዛዝ፡፴ወ፩ ።
በእንተ፡ ተአምኖ፡ ኤጲስ፡ ቆጶስ፡ ላዕለ፡ ንዋየ፡ ቤተ፡ ክርስቲያን ። ንኤዝዝ፡ እንከ፡ ከመ፡ ይኩን፡ ኤጲስ፡ ቆጶስ፡ ዘይመልክ፡ ንዋየ፡ ቤተ፡ ክርስቲያን፤ እስመ፡ ኮነ፡ ዘተኣመነ፡ ላዕለ፡ ነፍሳተ፡ ሰብእ፡ ክቡር፤ ምንተ፡ እንከ፡ ኵሎ፡ ንዋየ፡ ዘተውህበ፡ ሎቱ፡ ከመ፡ የአዝዞሙ፡ በፈቃዱ፡ ወይሴሲ፡ ነዳያነ፡ እምኔሁ፡ በእደ፡ ቀሳውስት፡ ወዲያቆናት፡ በፈሪሀ፡ እግዚአብሔር፡ ወበረዓድ ። ወይርክብ፡ ለሊሁኒ፡ እምኔሁ፡ ለመፍቅዱ፡ ለእመ፡ ኮነ፡ ጽኑሰ፡ በእንተ፡ ዘይፈቅዱ፡ በኀቤሁ፡ አኀው፡ ነግድ፡ እለ፡ ይሔውጽዎ፡ ከመ፡ ኢይኅጥኦሙ፡ እምዘፈቀዱ፡ በኀቤሁ፤ እስመ፡ ሕገ፡ እግዚአብሔር፡ ይኤዝዞሙ፡ ለእለ፡ ይፀመዱ፡ ለምሥዋዕ፡ ይሴሰዩ፡ እምሥዋዕ፤ እስመ፡ ኢይጸብኡ፡ ሐራሁ፡ ለንጉሥ፡ኀበ፡ ጸላእቱ፡ በሲሳየ፡ ነፍሶሙ ።

ትእዛዝ፡፴ወ፪ ።
በእንተ፡ እለ፡ የሐውሩ፡ ኀበ፡ ተውኔት ። ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ዘየሐውር፡ ኀበ፡ ተውኔት፡ ወየዐውድ፡ ወያበዝኅ፡ ስካረ፡ ለይኅድግ፤ ወእመ፡ አኮ፡ ይሰደድ ። ንፍቀ፡ ዲያቆን፡ ወአናጕንስጢስ፡ ወመዘምራን፡ ለእመ፡ ገቡሩ፡ ዘንተ፡ ምግባረ፡ ለይኅድጉ፤ ወእመ፡ እኮ፡ ይሰደዱ ። ወከማሁ፡ ሕዝባውያንኒ ። ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ዘያአምር፡ ዘየሐውር፡ ወኢየኀድግ፡ መፍትው፡ በድልው፡ ይክልኦ፤ ወእመ፡ አኮ፡ይትመተር ።

ትእዛዝ፡፴ወ፫ ።
ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ዘየሐውር፡ ኀበ፡ ጥምቀተ፡ ዕልዋን፡ አው፡ ኀበ፡ ቍርባኖሙ፡ ንሕነ፡ ንኤዝዝ፡ ከመ፡ ይትመተር ። ምንተ፡ እንከ፡ ይእቲ፡ ሥምረቱ፡ ለክርስቶስ፡ ምስለ፡ ሰይጣን፤ ወአይ፡ ክፍል፡ ለመሃይምናን፡ ምስለ፡ ዘኢየአምን ።

ትእዛዝ፡፴ወ፬ ።
በእንተ፡ ሥርዐቱ፡ ለዘያስተራኵስ፡ አውስቦ ። እመሂ፡ ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ አው፡ ፩እምሥዩማን፡ ካህናት፡ ዘአበየ፡ አውስቦ፡ ወበሊዐ፡ ሥጋ፡ ወሰትየ፡ ወይን፡ ወአኮ፡ በእንተ፡ ተፀምዶ፡ አላ፡ ከመ፡ ርኩሳን፡ ወረሰዮሙ፡ መጽሐፍ፡ ከመ፡ ኵሎሙ፡ ሠናይ፡ ወእግዚአብሔር፡ ፈጠሮ፡ ለሰብእ፡ ተባዕተ፡ ወአንስተ፡ ወከመዝ፡ ውእቱ፡ ዘይዐርፍ፡ አይኅድግ፤ ወእመ፡ አኮ፡ ለይትመተር፡ ወይፃእ፡ እምቤተ፡ ክርስቲያን ። ወከማሁ፡ ሕዝባዊ ።

ትእዛዝ፡፴ወ፭ ።
በእንተ፡ ምትረቱ፡ ለዘኢይትዌከፎሙ፡ ለእለ፡ ይትኔሰሑ፡ እምኀጢአቶሙ ። ለእመ፡ ኢፈቀደ፡ ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ኢይትዌከፎ፡ ለዘይትኔሳሕ፡ እምኀጢአቱ፡ ለይትመተር፤ እስመ፡ አሕመመ፡ ልበ፡ እግዚእነ፡ ዘይቤ፡ይከውን፡ ፍሥሓ፡ በሰማያት፡ በእንተ፡ ፩ኃጥእ፡ ዘይትኔሳሕ ።

ትእዛዝ፡፴ወ፮ ።
ለእመ፡ ኢበልዐ፡ ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ንስቲተ፡ ሥጋ፡ ወኢሰትየ፡ ኅዳጠ፡ ወይነ፡ በመዋዕለ፡ በዓላት፡ ወበኅቡእ፡ ያስተነፍሮሙ፡ ወኮነ፡ መርሐ፡ ለዕቅፍተ፡ ሕዝብ፡ ለይትመተር ።

ትእዛዝ፡፴ወ፯ ።
ለእመ፡ ተረክበ፡ ፩እምካህናት፡ ዘይበልዕ፡ በውስተ፡ ምሥያጣት፡ ወይሰቲ፡ ይትፈለጥ፤ አላ፡ ለእመ፡ ኮነ፡ በማኅደረ፡ ነግድ፡ በእንተ፡ ምንዳቤ፡ በፍኖት ። ወለእመ፡ ጸዐለ፡ ፳እምሥዩማን፡ ኤጲስ፡ ቆጶሰ፡ ለይትመተር፤ እስመ፡ ይቤ፡ ለመኰንነ፡ ሕዝብከ፡ ኢታሕሥም፡ ቃለ ። ወለእመ፡ ጸዐለ፡ ፩እምንኡሳን፡ ካህናት፡ ቀሲሰ፡ አው፡ ዲያቆነ፡ ይሰደድ ። ወለእመ፡ ተሳለቀ፡ ፩እምካህናት፡ ጽሙመ፡ ኣው፡ ሐንካሰ፡ አው፡ ዕዉረ፡ አው፡ ዘፅዉስ፡ እገሪሁ፡ ይሰደድ ። ወከማሁ፡ ሕዝባዊኒ፧ ለእመ፡ ገብረ፡ ዘንተ ።

ትእዛዝ፡፴ወ፰ ።
በእንተ፡ ኤጲስ፡ ቆጶስ፡ አው፡ ቀሲስ፡ ዘኢይሜህር፡ ለሕዝብ፡ ተቀንዮ፡ ለእግዚአብሔር ። ኤጲስ፡ ቆጶስ፡ ኣው፡ ቀሲስ፡ ዘያሰትት፡ ለካህናት፡ ወለሕዝብ፡ ወኢይሜህሮሙ፡ መልእክተ፡ እግዚአብሔር፡ ይሰደድ፤ ወለእመ፡ ነበረ፡ በአስትቶ፡ ይሰዐር ።

ትእዛዝ፡፴ወ፱ ።
ኤጲስ፡ ቆጶስ፡ አው፡ ቀሲስ፡ ለእመ፡ ተሀየየ፡ በእንተ፡ ዘይጼነስ፡ እምካህናት፡ ወኢያስተማስሎ፡ በዘይሁቦ፡ ለመፍቅዱ፡ ይሰደድ ። ወለእመ፡ ነበረ፡ በተሀይዮ፡ ይሰዐር፡ ከመ፡ ዘቀተለ፡ እኁሁ ።

ትእዛዝ፡፵ ።
እመቦ፡ ዘአርአየ፡ መጻሕፍተ፡ ዘጸሐፉ፡ ዕልዋን፡ በሐሰት፡ ወአብአ፡ ውስተ፡ ቤተ፡ ክርስቲያን፡ ከመ፡ ዘቅዱሳት፡ መጻሕፍት፡ ለመሥገረተ፡ ሕዝብ፡ ወካህናት፡ ይሰዐር ።

ትእዛዝ፡፵ወ፩ ።
በእንተ፡ ካህን፡ ዘይዛለፍዎ፡ ሕዝብ፡ በዝሙት፡ አው፡ ካልእ ። እመ፡ ኮነ፡ ጋእዘ፡ ኀበ፡ መሃይምናን፡ በዝሙት፡ አው፡ በምርዐት፡ አው፡ በካልእ፡ ግብር፡ ዘኢይደሉ፡ ወለእመ፡ ተዛለፍዎ፡ ኢይኩን፡ እምካህናት ።

ትእዛዝ፡፵ወ፪ ።
በእንተ፡ ክሕደተ፡ ክርስቶስ፡ ወክሕደተ፡ ክህነት ። ፩እምሥዩማን፡ ለእመ፡ ክሕደ፡ በእንተ፡ ፍርሀተ፡ ሰብእ፡ አው፡ እምአይሁድ፡ አው፡ እምአረሚ፡ ወዕልዋን፡ ለእመ፡ ኮነ፡ ውእቱ፡ ስመ፡ ክርስቶስ፡ ዘክሕደ፡ ይሰደድ፤ ወለእመ፡ ኮነ፡ ውእቱ፡ ስመ፡ ክህነት፡ ይሰዐር ። ወለእመ፡ ተነስሐ፡ ይትወከፍዎ፡ ወይባእ፡ ከመ፡ ሕዝባዊ ።

ትእዛዝ፡፵ወ፫ ።
ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ አው፡ ፩እምካህናት፡ ሥዩማን፡ ለእመ፡ በልዐ፡ ሥጋ፡ ዘቦቱ፡ ደመ፡ ነፍሱ፡ ዘኢጥቡሕ፡ ኣው፡ ዘነሰኮ፡ አርዌ፡ አው፡ ማውታ፡ ለይሰወር፡ ውእቱ፤ በከመ፡ አዘዘ፡ ቦቱ፡ ሕግ ። ወለእመ፡ ኮነ፡ ሕዝባዊ፡ ይሰደድ ።

ትእዛዝ፡፵ወ፬ ።
ለእመ፡ ተረክበ፡ ፩እምካህናት፡ ዘይጸውም፡ በዕለተ፡ እሑድ፡ አው፡ በዕለተ፡ ሰንበት፡ ዘእንበለ፡ ሰንበት፡ ዐባይ፡ ባሕቲታ፡ እንተ፡ ፋሲካ፡ ይሰዐር ።

ትእዛዝ፡፵ወ፭ ።
ለእመ፡ ቦአ፡ ፩እምካህናት፡ አው፡ ሕዝባዊ፡ ውስተ፡ ምኵራበ፡ አይሁድ፡ ወመካነ፡ ዕልዋን፡ ከመ፡ ይጸሊ፡ ከህናት፡ ይሰዐሩ፡ ወሕዝባዊ፡ ይሰደድ ።

ትእዛዝ፡፵ወ፮ ።
በእንተ፡ ዘይዘብጥ፡ ሰብአ፡ እስከ፡ ይመውት፡ ወዘይትኌየል፡ ድንግለ ። ካህን፡ ለእመ፡ ተባአሰ፡ ምስለ፡ ካልኡ፡ ወይዘብጦ፡ ወይመውት፡ ይሰዐር፡ በእንተ፡ ግዝፈተ፡ ልቡ፤ ወለእመ፡ ኮነ፡ ሕዝባዊ፡ ይሰደድ ። ወለእመ፡ ኮነ፡ ሕዝባዊ፡ ተዐጋሌ፡ ድንግል፡ እምቅድመ፡ ትትፈኀር፡ ወይከውን፡ ምስሌሃ፡ ይሰደድ ። ወኢያውስብ፡ ካልእተ፤ አሳ፡ ይንበር፡ ምስለ፡ እንተ፡ ተጓየላ፡ ወለእመሂ፡ ኮነት፡ ነዳይተ፡ ወሕሥምተ ።

ትእዛዝ፡፵ወ፯ ።
በእንተ፡ ዘይሠየም፡ ካዕበ ። ለእመ፡ ረከበ፡ ኤጲስ፡ ቆጶስ፡ ኣው፡ ቀሲስ፡ አው፡ ዲያቆን፡ ክልኤተ፡ ጊዜ፡ ተሠይመ፡ ይሰዐር፡ ውእቱኒ፡ ወዘሤሞ፤ አላ፡ ለእመ፡ ተዐውቀ፡ ከመ፡ ተሠይሙ፡ እምኀበ፡ ዕልዋን፤ እስመ፡ ኢይከውን፡ ግሙራ፡ ከመ፡ ይኩኑ፡ እለ፡ ተጠምቁ፡ አው፡ ተሠይሙ፡ እምኀበ፡ ሰብእ፡ ዘከመዝ፡ ይከውኑ፡ መሃይምናነ፡ ወኢካህናተ ።

ትእዛዝ፡፵ወ፰ ።
በእንተ፡ ዘኢይጸውም፡ ጾመ፡ አርብዓ፡ ወረቡዕ፡ ወዐርብ ። ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ አው፡ አናጕንስጢስ፡ አው፡ መዘምር፡ ለእመ፡ ኢጾመ፡ አርብዓ፡ ቅዱሰ፡ ወረቡዐ፡ ወዐርበ፡ ይሰዐር፡ ለእመ፡ ኢከልኦ፡ ሕማም፡ ዘሥጋ ። ወለእመ፡ ኮነ፡ ሕዝባዊ፡ ይሰደድ ።

ትእዛዝ፡፵ወ፱ ።
ለእመ፡ ጾመ፡ ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ አው፡ ፩እምሥዩማን፡ ምስለ፡ አይሁድ፡ ወይገብር፡ ፋሲካ፡ ምስሌሆሙ፡ አው፡ ይትወከፍ፡ በኀቤሆሙ፡ አምኃ፡ በዓሎሙ፡ ናእተ፡ አው፡ ዘይመስሎ፡ ይሰዐር፤ ወለእመ፡ ኮነ፡ ሕዝባዊ፡ ይሰደድ ። ሕዝባዊ፡ ለእመ፡ ወሰደ፡ ኀበ፡ ምኵራበ፡ አሕዛብ፡ ወምኵራበ፡ አይሁድ፡ ቅብአ፡ ወማኅቶተ፡ ይሰደድ ።

ትእዛዝ፡፶ ።
በእንተ፡ ዘይሰርቅ፡ ዘይተ፡ አው፡ ሠምዐ፡ አው፡ ዘኮነ፡ እምንዋየ፡ ቤተ፡ ክርስቲያን ። ለእመ፡ ሰረቀ፡ ሥዩም፡ ሠምዐ፡ ቤተ፡ ክርስቲያን፡ አው፡ ቅብአ፡ ለይሰደድ፤ ወይፍዲ፡ ዘሰረቀ፡ ትኅምስተ ። ንዋየ፡ ብሩር፡ ወአልባስ፡ ለእመ፡ አስተርአየ፡ ኅዳጠ፡ መዋዕለ፡ ኢይንሣእ፡ ሰብእ፡ እምኔሁ፡ ምንተኒ፡ ለርእሱ፡ ባሕቲቱ፤ እስመ፡ ዝንቱ፡ ግብር፡ ኀጢአት፡ ውእቱ ። ወለእመቦ፡ ዘገብረ፡ ዘንተ፡ ይስድድዎ፡ ወይትበቀልዎ ።

ትእዛዝ፡፶ወ፩ ።
በእንተ፡ ኤጲስ፡ ቆጶስ፡ ዘአስተዋደይዎ ። ሶበ፡ ያስተዋድይዎ፡ ለኤጲስ፡ ቆጶስ፡ ሰብእ፡ መሃይምናን፡ ጻድቃን፡ ወኄራን፡ ግብር፡ ውእቱ፡ ይጸውዕዎ፡ ኀበ፡ ኤጲስ፡ ቆጶሳት ። ወለእመ፡ መጽአ፡ ወይትአመን፡ ኀጢአቶ፡ ካዕበ፡ ይዛለፍዎ፡ ወይፍትሑ፡ ላዕሌሁ፡ በኵነኔ፡ ዘይደሉ ። ወለእመ፡ ጸውዕዎ፡ ወኢመጽአ፡ ወይጸውዕዎ፡ ካዕበ፡ ኀበ፡ ኤጲስ፡ ቆጶሳት፡ ወ፪ኤጲስ፡ ቆጶሳት፡ ይልአኩ፡ ኀቤሁ ። ወለእመ፡ ኢተሰጥወ፡ ካዕበ፡ ይጸውዕዎ፡ ሥልሰ፡ ወይልአኩ፡ ኀቤሁ፡ ዳግመ፡ ፪ኤጲስ፡ ቆጶሳት ። ወለእመ፡ ኢተሰጥወ፡ ወአስተተ፡ ወኢመጽአ፡ ይፍትሑ፡ ላዕሌሁ፡ እለ፡ ተጋብኡ፡ በዘይደሉ፡ ከመ፡ ይኩን፡ ከመ፡ ዘተዛለፍዎ፡ እስመ፡ ጐየ፡ እምፍትሕ ።

ትእዛዝ፡፶ወ፪ ።
ከመ፡ ኢይስምዑ፡ ስምዐ፡ ዕልው፡ ላዕለ፡ ኤጲስ፡ ቆጶስ፡ ወኢስምዐ፡ አሐዱ ። ኢይትወከፉ፡ ስምዐ፡ ዕልዋን፡ ላዕለ፡ ኤጲስ፡ ቆጶስ፤ ወኢይትወከፉ፡ ስምዐ፡ አሐዱ፤ እስመ፡ በአፈ፡ ፪ወ፫፡ ይቁም፡ ኵሉ፡ ነገር ። ወኢይከውኖ፡ ለኤጲስ፡ ቆጶስ፡ የሀብ፡ ሢመተ፡ ኤጲስ፡ ቆጶስና፡ ለእኁሁ፡ አው፡ ለወልዱ፡ አው፡ ለአዝማዲሁ ። ወኢይሢም፡ ዘፈቀደ፤ እስመ፡ ኢኮነ፡ ርቱዐ፡ ከመ፡ ይትዋረሱ፡ ኤጲስ፡ ቆጶስና፤ ወኢየሀብ፡ ንዋየ፡ እግዚአብሔር፡ በእንተ፡ ፈቃደ፡ ሰብእ፤ ወኢይደሉ፡ ይርስያ፡ ለቤተ፡ ክርስቲያኑ፡ ለክርስቶስ፡ ርስተ ። ለእመ፡ ገብሩ፡ ከመዝ፡ ወይነሥኡ፡ ከመዝ፡ ሢመተ፡ ይኩኑ፡ ከመ፡ ዘአልቦ፤ ወለሊሁኒ፡ ይትኰነን፡ በፍትሕ ። ፩ዘነቋር፡ ዐይኑ፡ አው፡ ሐንካሰ፡ እግሩ፡ ወይደልዎ፡ ኤጲስ፡ ቆጶስና፡ ይሠየም፤ እስመ፡ ነውረ፡ ሥጋ፡ ኢያረኵሶ፡ አላ፡ነውረ፡ ነፍስ ። ጽሙም፡ ወዕዉር፡ ኢይሠየም፡ ኤጲስ፡ ቆጶሰ፤ አኮ፡ ርኩሰ፡ ከዊኖ፡ አላ፡ ከመ፡ ኢይዘረዉ፡ ንዋየ፡ ቤተ፡ ክርስቲያን ። ዘቦ፡ ጋኔን፡ ኢይሠየም፡ ካህነ፤ ወኢይጸሊ፡ ምስለ፡ መሃይምናን ። ወለእመ፡ ነጽሐ፡ ያብእዎ፤ ወለእመ፡ ይደልዎ፡ ይሠየም፡ ካህነ ።

ትእዛዝ፡፶ወ፫ ።
ኢይሠየም፡ ኤጲስ፡ ቆጶሰ፡ ዘተጠምቀ፡ ሐዲሰ ። ዘመጽአ፡ እምአሕዛብ፡ አው፡ ዘሐይወ፡ በእኩይ፡ ወተጠምቀ፡ ኢመፍትው፡ ይሠየም፡ ኤጲስ፡ ቆጶሰ፡ በጊዜሃ፤ ወኢመፍትው፡ ለዘኢተመከረ፡ ይኩን፡ መምህረ፡ ለባዕዳን፡ ሰብእ፤ አላ፡ ይኩን፡ ዝንቱ፡ በጸጋ፡ እግዚአብሔር ። ወኢይደልዎ፡ ኤጲስ፡ ቆጶስ፡ ከመ፡ ይንበር፡ ወያስተጋብእ፡ ምርካበ፡ አላ፡ ያስተርከብ፡ ግብረ፡ ቤተ፡ ክርስቲያን፤ ወለእመአኮሰ፡ ይገብር፡ ኤጲስ፡ ቆጶስና ። አልቦ፡ ዘይክል፡ ለክልኤ፡ አጋእዝት፡ ተቀንዮ፡ በከመ፡ አዘዘ፡ እግዚእነ ። ኢንኤዝዝ፡ ከመ፡ ይሠየም፡ ገብር፡ ካህነ፡ ዘእንበለ፡ በመባሕተ፡ አጋእዝቲሁ፡ ከመ፡ ኢይኅዝኑ፡ አጋእዝቲሁ፤ እስመ፡ በዝንቱ፡ የሐጽጽ፡ አብያቲሆሙ ። ወለእመ፡ ተረክበ፡ ገብር፡ በጊዜሁ፡ ዘይደልዎ፡ መዓርገ፡ ሢመት፡ በከመ፡ አስተርአየ፡ ለነ፡ አናሲሞስ፡ ወያግዕዝዎ፡ አጋእዝቲሁ፡ ወያውፅእዎ፡ እምአብያቲሆሙ፡ ወይሠየም ።

ትእዛዝ፡፶ወ፬ ።
ኤጲስ፡ ቆጶስ፡ አው፡ ቀሲስ፡ አው፡ ዲያቆን፡ ዘይፀመድ፡ ሐራ፡ ወይፈቅድ፡ ይግበሮሙ፡ ለክልኤሆሙ፡ ከመ፡ ይርከብ፡ ሢመተ፡ ሰብእ፡ ወይርከብ፡ ሢመተ፡ ክህነት፡ ይሰዐር፤ እስመ፡ ይቤ፡ ሀቡ፡ ዘእግዚአብሔር፡ ለእግዚአብሔር፡ ወዘንጉሥ፡ ለንጉሥ ። ዘያቀልል፡ ንጉሠ፡ አው፡ መኰንነ፡ ዘእንበለ፡ ርቱዕ፡ ይትበቀልዎ ። ወለእመ፡ ኮነ፡ ካህነ፡ ይሰዐር፤ ወለእመ፡ ኮነ፡ ሕዝባዌ፡ ይሰደድ ።

ትእዛዝ፡፶ወ፭ ።
በእንተ፡ ዘከመ፡ ይትወከፉ፡ እመጻሕፍት፡ ዘትካት፡ ወዘሐዲስ፡ ውስተ፡ ቤተ፡ ክርስቲያን ። ወይኩን፡ እሉ፡ መጻሕፍት፡ ኵሎሙ፡ ለካህናት፡ ወለሕዝባውያን፡ ቅዱሳነ፡ ወክቡራነ ። ወእሉ፡ እሙንቱ፡ እምሥርዐት፡ ዘትካት ።

ትእዛዝ፡፶ወ፮ ።
መጻሕፍት፡ ዘሙሴ፤ ዘፍጥረት፤ ዘፀአት፤ ዘሌዋውያን፤ ዘኍልቍ፤ ዘዳግም፡ ሕግ፤ ዘኢያሱ፡ ወልደ፡ ነዌ፤ ዘመሳፍንት፤ ዘሩት፤ ፬መጻሕፍት፡ ዘነገሥት፤ ቀዳሚ፡ ወካልእ፡ ፩መጽሐፍ፡ ሣልስ፡ ወራብዕ፡ ፩መጽሐፍ፤ ፪ትሩፋተ፡ ነገሥት፤ ዘዕዝራ፡ ቀዳሚ፡ ወካልእ፤ ፩መጽሐፍ፡ ዘኢዮብ፤ ዘአስቴር፤ ዘጦቢት፤ መክብብ፤ መዝሙረ፡ ዳዊት፡ ፻፶፤ መሳልያተ፡ ሰሎሞን፤ ዘቤተ፡ ክርስቲያን፡ ዘጉባኤ፤ መሓልየ፡ መሓልይ፤ ፲ወ፪ንኡሳን፡ ነቢያት፤ ኢሳይያስ፤ ኤርምያስ፤ ዳንኤል፤ ሕዝቅኤል ። ዘንተ፡ መሀሩ፡ ለደቂቅክሙ ። ዘእንበለ፡ ውእቱ፡ ጥበበ፡ ሰሎሞን፤ ዮዲት፤ ወመጻሕፍተ፡ ኩፋሌ፡ ፫፤ ዘኢያሱ፡ ወልደ፡ ሲራክ፡ ዐቢየ፡ ትምህርት ። ወመጻሕፍትኒ፡ እሉ፡ ዘሐዲስ፡ ሕግ፤ ፬ወንጌላት፤ ዘማቴዎስ፤ ዘማርቆስ፤ ዘሉቃስ፤ ዘዮሐንስ፤ ወግብረ፡ ሐዋርያት፤ ወ፪መልእክተ፡ ጴጥሮስ፤ ፫መልእክት፡ ዘዮሐንስ፤ ፩መልእክት፡ ዘያዕቆብ፤ ፩መልእክት፡ ዘይሁዳ፤ ፲ወ፬መልእክት፡ ዘጳውሎስ፤ ወአቡቀለምሲስ፡ ዘውእቱ፡ አርአያ፡ ዮሐንስ፤ ወ፪መልእክተ፡ ቀሌምንጦስ፤

ትእዛዝ፡፶ወ፯ ።
በእንተ፡ ትእዛዛተ፡ ሐዋርያት ። ወዘንተ፡ ንኤዝዘክሙ፡ ኦኤጲስ፡ ቆጶሳት፡ በእንተ፡ ሲኖዶስ፤ እስመ፡ ለእመ፡ ሰማዕክሙ፡ ዛቲ፡ ትትባለሑ፡ ወትዴኀኑ፡ ወይከውን፡ ለክሙ፡ ሰላመ፡ ለዝሉፉ ። ወለእመ፡ ኢተአዘዝክሙ፡ ወኢተወከፍክሙ፡ ዘውስቴቱ፡ ይካለቀክሙ፡ ወይከውነክሙ፡ ሐዘነ፡ በበይናቲክሙ፡ ለዝሉፉ፡ ወድኅሬሁ፡ ትረክበክሙ፡ ኵነኔ፡ ዘይደልወክሙ፡ በእንተ፡ ዕልወትክሙ ። ወእግዚአብሔር፡ ባሕቲቱ፡ ወወልዱ፡ ዋሕድ፡ ኢየሱስ፡ ክርስቶስ፡ ወመንፈስ፡ ቅዱስ፡ ገባሬ፡ ኵሉ፡ ፍጥረት፡ ይረሲክሙ፡ ለለ፩ለኵልክሙ፡ ሰላመ፡ ወይርዳእክሙ፡ በኵሉ፡ ኂሩት፡ እንዘ፡ ኢታንቀለቅሉ፡ ወተሀልዉ፡ ዘእንበለ፡ ርስሐት፡ እንዘ፡ አልብክሙ፡ ኀጢአተ ። ወይረሲክሙ፡ ድልዋነ፡ ለመካነ፡ ሕይወት፡ ዘለዓለም፡ በወልዱ፡ ዘያፈቅሮ፡ እግዚእነ፡ ኢየሱስ፡ ክርስቶስ፡ ሕያው፡ ወመድኀኒነ፡ ዘቦቱ፡ ለከ፡ ምስሌሁ፡ ስብሐት፡ ለአብ፡ ወመንፈስ፡ ቅዱስ፡ ለዓለመ፡ ዓለም፡ አሜን ።
ዝንቱ፡ ሲኖዶስ፡ ዘሐዋርያት፡ ዘፈነዉነ፡ ምስለ፡ ቀሌምንጦስ፤ ወስብሐት፡ ለእግዚአብሔር፡ ለዓለመ፡ ዓለም፡ አሜን ።
